b"\n_START_ARTICLE_\nPressi\xc3\xb3 fiscal\n_START_PARAGRAPH_\nSegons l'OCDE, la pressi\xc3\xb3 fiscal es defineix com la part de la riquesa d'una economia que \xc3\xa9s recaptada per l'administraci\xc3\xb3 p\xc3\xbablica. Es calcula com el quocient de la suma d'impostos (directes i indirectes) m\xc3\xa9s cotitzacions socials respecte al Producte Interior Brut. Es diferencia de la pressi\xc3\xb3 tribut\xc3\xa0ria pel fet que aquesta \xc3\xbaltima no inclou les cotitzacions socials._NEWLINE_L'economia cl\xc3\xa0ssica i neocl\xc3\xa0ssica associa una alta pressi\xc3\xb3 fiscal amb una baixa competitivitat d'aquesta economia, per\xc3\xb2 aquesta associaci\xc3\xb3 s'ha demostrat que no \xc3\xa9s sempre certa, ja que trobem economies, com per exemple Finl\xc3\xa0ndia, amb una alta pressi\xc3\xb3 fiscal i que, aix\xc3\xb2 no obstant, encap\xc3\xa7alen les llistes de les economies m\xc3\xa9s competitives i, d'altra banda, economies com la nord-americana que malgrat tenir una pressi\xc3\xb3 fiscal molt baixa s\xc3\xb3n poc competitives._NEWLINE_Des de mitjans dels anys noranta als pa\xc3\xafsos de l'OCDE la pressi\xc3\xb3 fiscal s'ha estabilitzat al voltant del 36% despr\xc3\xa9s d'un augment de m\xc3\xa9s de 10 punts en els \xc3\xbaltims quaranta anys del segle XX. Els pa\xc3\xafsos europeus tradicionalment han tingut una pressi\xc3\xb3 fiscal m\xc3\xa9s elevada, associada tamb\xc3\xa9 a una major despesa p\xc3\xbablica i especialment a la creaci\xc3\xb3 i consolidaci\xc3\xb3 de l'estat del benestar i actualment se situa per sobre del 40% (si b\xc3\xa9 amb l'ampliaci\xc3\xb3 a l'Europa dels 25 la mitjana dismuneix, ja que els pa\xc3\xafsos de l'Europa central i oriental presenten una pressi\xc3\xb3 fiscal molt baixa)._NEWLINE_Des de l'any 2000, s'ha observat una disminuci\xc3\xb3 en el creixement de la pressi\xc3\xb3 fiscal i sobretot una import\xc3\xa0ncia cada cop m\xc3\xa9s gran de les cotitzacions socials en detriment de la imposici\xc3\xb3 personal en la composici\xc3\xb3 dels ingressos p\xc3\xbablics."